**„РЕВИЗОР“**

Н. В. ГОГОЉ

**2. час**

* Гогољ је **идеју дела** изразио овако: **„Ја сам одлучио да на једном месту скупим све оно што је у Русији ружно, а што сам ја тада знао, све неправде које се чине на оним местима и оним случајевима где се праведност тражи од човека више од свега, и хтео сам све да исмејем у један мах.“**
* **КОМПОЗИЦИЈА**

**I чин:** предочени скоро сви актери збивања – градоначелник, управник добротворних установа, школски надзорник, судија, полицијски писар, лекар, полицајци, поштар, градоначелникова жена и кћер. Предочена је и слика ове вароши: болесници су прљави, затвореницима се закида на храни, државни чиновници су корумпирани. Градоначелник саопштава окупљеним да долази ревизор, а стиже и вест да је у гостионици странац у „грађанском оделу“.

**II чин:** странац у гостионици је Хлестаков. Са својим слугом Осипом кренуо је оцу на село, али се у путу задржао јер је потрошио и прокоцкао сав новац. У овом чину долази и до сусрета Хлестакова и градоначелника. Обојица су испуњени страхом. Градоначелник мисли да је Хлестаков ревизор, а Хлестаков да је градоначелник дошао да га ухапси због дуга. Међутим, када градоначелник понуди новац Хлестакову и позива га у своју кућу, овај прихвата, иако не схвата о чему се ради.

**III чин:** Хлестаков долази у градоначелникову кућу, приповеда о себи и животу у Петрограду, све више прихвата улогу која му је наметнута. Градоначелник и његова жена подмићују Осипа у жељи да стекну његову наклоност.

**IV чин:** Хлестаков схвата да може извући корист из ове ситуације и претвара се да је ревизор. Сви представници локалне власти долазе са припремљеним новцем. Он сваком прича своју невољу и тражи новац на зајам. Осип га саветује да што пре крену. Хлестаков се удвара градоначелниковој жени и ћерки, ћерку проси, а онда хитно одлази код оца.

**V чин:** градоначелник је задовољан, разгласио је да је ревизор испросио његову кћер. Долазе гости да му честитају. Преокрет настаје када долази поштар и доноси отворено писмо које је Хлестаков послао свом пријатељу новинару. У њему се хвали како се добро провео и како је све насамарио. Стиже и жандар који јавља да је стигао прави ревизор.

* **ДРАМСКИ ЈУНАЦИ**

**Антон Антоновић –** градоначелник, најизразитији представник власти у забаченој провинцијској варошици. Он је необразован, бескрупулозан, нерадник, насилник...

Његов нерад и неспособност приказани су кроз стање у вароши. Отима од других и тако се богати. Плаши се оних који представљају „вишу власт“, додворава се „ревизору“. Спреман је на све - да моли, лаже, подмићује.

**Хлестаков** – неодговоран и лакомислен младић, ситни престонички чиновник. Бива увучен у ову ситуацију и прихвата да игра улогу коју су му наметнули. Он није лажов и варалица, док прича о животу у Петрограду – понесе га у тој мери, да и сам почиње да верује у то. Он користи ситуацију у којој се нашао и, готово безазлено, насамари покварене представнике варошке власти.

**ЗАДАТАК**

* Како доживљаваш смех у овој комедији? Има ли он за циљ само да забави читаоца?
* Напиши домаћи задатак на тему: ***Гогољеви јунаци као носиоци смешно – страшне слике света***